**Ministru kabineta noteikumu "Grozījumi Ministru kabineta 2003. gada 20. maija noteikumos Nr. 263 "Valsts kancelejas nolikums""**

**projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekta (turpmāk – noteikumu projekts) mērķis ir apvienot sabiedriskā sektora atlīdzības politikas plānošanu vienā iestādē – Valsts kancelejā, jo pašlaik atlīdzības politikas izstrādes funkciju daļēji veic Finanšu ministrija, daļēji – Valsts kanceleja. Funkcijas apvienošana veicinās valsts pārvaldes cilvēkresursu politikas izstrādes un ieviešanas efektivitāti un nodrošinās operatīvu atlīdzības datu pieejamību politikas plānošanas procesā. Vienlaikus noteikumu projekts paredz aktualizēt Valsts kancelejas nolikumu attiecībā uz atbildību par Tiešās pārvaldes iestāžu datubāzi, kuru līdz ar publisko personu un iestāžu saraksta izveidi plānots aizvērt.Projekts stāsies spēkā 2018.gada 1.jūnijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Vienošanās starp Valsts kanceleju un Finanšu ministriju.2017. gada 1. jūnija likums "Grozījumi likumā "Par Latvijas Republikas Uzņēmumu reģistru"".Valsts pārvaldes iekārtas likuma 101. pants |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik sabiedriskā sektora atlīdzības politikas izstrādes funkciju daļēji veic Finanšu ministrija, daļēji – Valsts kanceleja. Šāda sadalījuma dēļ reakcija uz iekšēju un ārēju pieprasījumu pēc izmaiņām un uzlabojumiem atlīdzības sistēmā ir nepietiekami ātra un elastīga, jo atbildība par funkcijas īstenošanu ir sadalīta un iestāžu redzējums atšķiras. Vienlaikus, tā kā atlīdzības politika ir nozīmīga daļa no kopējās valsts pārvaldes cilvēkresursu politikas, grūtības rada nepietiekama sasaiste starp atlīdzību un citiem cilvēkresursu procesiem un izmaiņām darba tirgū, jo, lai veidotu uz pierādījumiem balstītu cilvēkresursu politiku, nepieciešama ātra un efektīva pieeja dažāda veida datiem par personālu, lielākā daļa no kuriem atrodas Finanšu ministrijas pārziņā esošajās atlīdzības datubāzēs.Funkcijas apvienošana veicinās valsts pārvaldes cilvēkresursu politikas izstrādes un ieviešanas efektivitāti un nodrošinās operatīvu atlīdzības datu pieejamību politikas plānošanas procesā. Līdz ar atlīdzības politikas plānošanas funkciju paredzēts, ka Valsts kanceleja pārņem arī datubāzes, kuras Finanšu ministrijā ir izveidotas atlīdzības informācijas apkopošanai, kā arī atlīdzības politikas plānošanā iesaistīto personālu. Ņemot vērā minēto, Ministru kabineta 2003. gada 20. maija noteikumi Nr. 263 "Valsts kancelejas nolikums" tiek papildināti ar 3.4.1 un 4.22.4 apakšpunktu. Noteikumu projekts paredz arī aktualizēt Valsts kancelejas nolikumu attiecībā uz atbildību par Tiešās pārvaldes iestāžu datubāzi. 2017. gada 16. novembrī Saeima pieņēma likumu "Grozījumi Valsts pārvaldes iekārtas likumā" (likums stāsies spēkā 2018. gada 1. jūnijā), ar kuru no Valsts pārvaldes iekārtas likuma tika izslēgts 14. pants. Attiecīgi 14. pantā bija noteikta tiešās pārvaldes iestāžu uzskaites kārtība, proti, ka tiek izveidota un uzturēta datubāze par tiešās pārvaldes iestādēm, noteikta datubāzē iekļaujamā informācija par iestādēm, kā arī noteikta atbildība par tiešās pārvaldes iestāžu datubāzes uzturēšanu. Šobrīd esošā tiešās pārvaldes iestāžu datubāze tiek aizstāta ar jaunu publiski pieejamu rīku – Publisko personu un iestāžu sarakstu, kas tiek veidots, lai nodrošinātu valsts pārvaldes institucionālās sistēmas pārskatāmību un informācijas pieejamību sabiedrībai. Publisko personu un iestāžu saraksta uzturēšanu nodrošinās Latvijas Republikas Uzņēmumu reģistrs. Grozījumi Latvijas Republikas Uzņēmumu reģistra likumā, paredzot Publisko personu un iestāžu saraksta veidošanu un uzturēšanu, Latvijas Republikas Uzņēmumu reģistra atbildību un veicamās darbības reģistra veidošanai un uzturēšanai, reģistrā ierakstāmās ziņas, kā arī publisko personu un iestāžu veicamās darbības, lai nodrošinātu aktuālu reģistrā pieejamo informāciju par iestādi, tika pieņemti 2017. gada 1. jūnijā. Tiešās pārvaldes iestāžu datubāzei bija noteikts publiskās ticamības statuss, kas pēc būtības pārņemts arī ar jaunizveidojamo Publisko personu un iestāžu sarakstu, nosakot, ka jebkura persona ir tiesīga paļauties uz publisko personu un iestāžu sarakstā ierakstītajām ziņām. Līdz ar to ar 2018. gada 1. jūniju būs pieejams reģistrs, kurš veidots pēc līdzīgiem principiem kā citi Latvijas Republikas Uzņēmumu reģistra uzturētie reģistri, tādējādi nodrošinot aktuālas un sabiedrības interesēm atbilstošas informācijas pieejamību strukturētā veidā. Ņemot vērā minēto, noteikumu projekts paredz svītrot Ministru kabineta 2003. gada 20. maija noteikumu Nr. 263 "Valsts kancelejas nolikums"4.5.1 apakš­punktu |
| 3. | Projekta izstrādē iesaistītās institūcijas un publiskas personas kapitālsabiedrības | Valsts kanceleja, Finanšu ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedriskajā sektorā nodarbinātie |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav tiešas ietekmes uz tautsaimniecību.Pēc noteikumu projekta spēkā stāšanās paredzama administratīvā sloga samazināšanās valsts un pašvaldību iestādēm, jo ar atlīdzību saistīto informāciju, kā arī cilvēkresursu politikas plānošanai un ieviešanai nepieciešamās konsultācijas pieprasīs un sniegs viena iestāde, nevis divas |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Ietekme uz valsts budžetu ir norādīta Finanšu ministrijas sagatavotajā anotācijā par Ministru kabineta rīkojuma projektu "Par apropriācijas pārdali". Projekts neskar pašvaldību budžetu |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabineta 2003. gada 29. aprīļa noteikumi Nr. 239 "Finanšu ministrijas nolikums" |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts kanceleja |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks izveidotas. Funkcijas tiek apvienotas, lai efektivizētu cilvēkresursu politikas plānošanu  |
| 3. | Cita informācija | Nav |

Iesniedzējs:

Ministru prezidents Māris Kučinskis

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_ Jānis Citskovskis

v\_sk. = 891

Vintiša 67082932

katri.vintisa@mk.gov.lv